Glyptothorax

Glyptothorax er ei slekt av maller som hører hjemme i sørlige Asia.

Disse fiskene har et flattrykt hode, en middels stor fettfinne og en kort ryggfinne med en kraftig pigg som er sagtannet på en av sidene. Brystfinnene har også en sagtannet pigg. Det er fire skjeggtråder rundt munnen. De små øynene sitter oppe på hodet. Gjelleåpningene er store. Brystet har et sugeorgan med langsgående furer.

Glyptothorax omfatter flest arter og har den største utbredelsen av slektene i familien Sisoridae. Utbredelsen strekker seg fra Tyrkia og Syria i vest østover til nedslagsfeltet til Chang Jiang i Kina, og sørover til Borneo og Java. Genetiske studier bekrefter at slekta er en naturlig gruppe. I 2011 var omtrent 70 arter kjent, men nye arter blir stadig beskrevet, og i 2022 er mer enn 100 arter kjent.

Arter i Vest-Asia 
I 2021 ble seks nye Glyptothorax-arter beskrevet fra Vest-Asia, så det er nå totalt elleve kjente arter i området. De forekommer i nedslagsfeltene til Eufrat, Tigris og andre elver som renner til  Persiabukta. Ingen arter er kjent i elver som renner til Middelhavet eller Det kaspiske hav. Analyser av mitokondrielt DNA viser at disse artene utgjør en monofyletisk gruppe adskilt fra Glyptothorax lenger øst.

Det er gjort ett funn av Glyptothorax ved Taşova i nedslagsfeltet til Yeşilırmak som renner til Svartehavet. Dette eksemplaret har en blanding av bygningstrekk fra flere arter, men blir av Thomson & Page regnet til Glyptothorax armeniacus.

 Glyptothorax alidaeii Mousavi-Sabet et al., 2021 – Seimare i nedslagsfeltet til Karkheh (Iran)
 Glyptothorax armeniacus (Berg, 1918) – øvre Eufrat, Yeşilırmak? (Tyrkia)
 Glyptothorax cous (Linnaeus, 1766) – vid utbredelse i Eufrat og Tigris (Tyrkia, Syria, Irak)
 Glyptothorax daemon Freyhof et al., 2021 – Store Zab og Yanarsu Çayı i nedslagsfeltet til øvre Tigris (Tyrkia, Irak)
 Glyptothorax galaxias Mousavi-Sabet et al., 2021 – øvre Karun (Iran)
 Glyptothorax hosseinpanahii Mousavi-Sabet et al., 2021 – Zohreh (Iran) 
 Glyptothorax kurdistanicus (Berg, 1931) – øvre Tigris nedstrøms til og med Lille Zab (Tyrkia, Irak, Iran)
 Glyptothorax pallens Mousavi-Sabet et al., 2021 – Sirvan (Iran)
 Glyptothorax shapuri Mousavi-Sabet et al., 2021 – Shapur i nedslagsfeltet til Helleh (Iran)
 Glyptothorax silviae Coad, 1981 – Jarahi (Iran)
 Glyptothorax steindachneri (Pietschmann, 1913) – vid utbredelse i Eufrat og Tigris (Tyrkia, Syria, Irak)

Referanser

Eksterne lenker 
 

Maller
Fisker formelt beskrevet i 1860
Dyr formelt beskrevet av Edward Blyth